เงินสงเคราะห์บุตร ประกันสังคมจ่าย 800 บาทต่อเดือนต่อบุตรหนึ่งคน จนอายุไม่เกิน 6 ปีบริบูรณ์ ไม่ใช่ 1,400 บาท
นางนิยดา เสนีย์มโนมัย ผู้อำนวยการกองนโยบายและแผนงาน และโฆษกสำนักงานประกันสังคม กล่าวว่า ผู้ประกันตนตามมาตรา 33 หรือมาตรา 39 ที่มีบุตรตั้งแต่แรกเกิดจนอายุไม่เกิน 6 ปีบริบูรณ์ สามารถยื่นขอรับเงินสงเคราะห์บุตรจากประกันสังคมได้ 800 บาทต่อเดือนต่อบุตรหนึ่งคน จำนวนคราวละไม่เกิน 3 คน โดยมีเงื่อนไขการยื่นขอรับเงินสงเคราะห์บุตร ต้องเป็นผู้ประกันตน มาตรา 33  หรือมาตรา 39 จ่ายเงินสมทบมาแล้วไม่น้อยกว่า 12 เดือน ภายในระยะเวลา 36  เดือนก่อนยื่นใช้สิทธิ์ โดยเป็นบุตรที่ชอบด้วยกฎหมาย (ยกเว้นบุตรบุญธรรม) และผู้ประกันตนที่เป็นพ่อหรือแม่ สามารถเลือกใช้สิทธิได้ 1 สิทธิ ส่วนกรณีที่มีการส่งต่อข้อมูลแจ้งให้พ่อแม่ผู้ปกครอง ลงทะเบียนเพื่อรับเงินช่วยเหลือรับเงินรวม 1,400 บาท ให้บุตรได้ถึงอายุ 6 ขวบจากสำนักงานประกันสังคม ในเรื่องนี้เป็นข้อมูลเท็จ พร้อมชี้แจงว่าผู้ที่จะได้รับเงินสงเคราะห์บุตรเดือนละ 800 บาทต่อบุตร 1 คน ตั้งแต่บุตรแรกเกิดจนถึง 6 ปีบริบูรณ์นั้น จะต้องเป็นผู้ประกันตนมาตรา 33 และมาตรา 39 เท่านั้น และไม่ใช่จำนวนเงิน 1,400 บาทตามข้อความที่กล่าวอ้าง รวมทั้งประกันสังคมไม่มีการให้ลงทะเบียนรับเงินแต่อย่างใด ขอให้ประชาชนอย่าหลงเชื่อและขอความร่วมมือไม่ส่ง หรือแชร์ข้อมูลดังกล่าวทั้งนี้เพื่อให้ประชาชนได้รับข้อมูลข่าวสาร จากสำนักงานประกันสังคมที่ถูกต้อง สามารถติดตามได้ที่ เว็บไซต์สำนักงานประกันสังคม www.sso.go.th หรือโทรสายด่วน 1506 ให้บริการทุกวัน ตลอด 24 ชั่วโมง